# Tremonts

Tremont$^,$, o puslèu Tremonts segon l'istòria lingüistica (Trémons en francés) es una comuna occitana d'Agenés situada dins lo departament d'Òut e Garona e la region de Novèla Aquitània, ancianament d'Aquitània.

## Geografia
### Perimètre del territòri

Comunas confrontantas de Tremonts :
| | Trentels | Sent Jòrdi |
| Pena d'Agenés | Dòuça | Casin de Ròca |

## Toponimia

La prononciacion es [tre'mun]. Bénédicte Boyrie-Fénié fornís de fòrmas ancianas : villa... Modalinens, en latin, en 817 [se tracta de Moudoulens], Tremons (ecclesia de ~), au sègle XIII, Tribus Montibus (parrochia de ~) prope Torno, en latin, al sègle XIII, Tribus Montibus (parrochie de Modalencs, de~), en 1271, Tres Montes, en latin, en 1307-1317, Trumont (capella de ~), en 1326, Tremons (ecclesia Beate Marie de ~), en 1511, Tribus Montibus (rector de ~), en latin, en 1520.
Los toponimistas considèran que lo nom es format de mont, al plural, que correspond, siá als puèges que pòrtan las vilas principalas, Pena d'Agenés e Tornon d'Agenés, siá a l'ensemble des puèges (tipicament de mai de 200 m d'altitud), Puègcalvari, [la'tu], Cassanhas, etc, situats al sud, al sud-oèst, al sud-èst, estant que l'altitud merma en direccion de la val d'Òut, e d'un autre mot, que pòt èsser entre (del latin intra), o tras, del latin trans, « delà » : « entre los monts » o « delà los monts ». La situacion geografica fariá puslèu pensar a la segonda possibilitat, mas l'evolucion fonetica (abséncia d'atestacions en tra-) fariá causir la primièra. Dins lo detalh, avèm Dauzat e Rostaing, que pòrta trans, milhor que intra, e mons, « montanha », Negre, citat per Bénédicte Boyrie-Fénié, que causís tanben trans, tras, çò que motiva per la situacion « cap al nòrd en venent de Dòuça » (traduccion), Astor, citat tanben per Bénédicte Boyrie-Fénié, qu'explica lo nom per un desverbal de trasmontar, tresmontar, e Bénédicte Boyrie-Fénié, qu'aima mai entre, en precisant (çò qu'es pas indiscutible, i a plan de puèges comparables a l'entorn, en fòrma de semicercle, que pòdon motivar milhor la segonda partida del nom) que lo vilatge es entre Pena e Tornon. L'autora ajusta qu'es un nom d'epòca dialectala, que remplacèt un autre, puèi que l'origina del lòc es un domeni antic. Es pas impossible, pr'aquò, de conciliar una primièra sillaba en Tre- e una origina en tras- : quand l' s finala de tras èra prononciada dins *Trasmonts, l'atraccion de tres (3) monts (veire la fòrma de 1307-1317) auriá poscut menar al vocalisme actual de la primièra sillaba.
Totas las atestacions medievalas menon cap a un nom al plural, donc Tremonts; la logica semantica (del sens), mai que mai se lo primièr element del nom es entre, fa tanben supausar Tremonts puslèu que Tremont : se pòt pas imaginar un vilatge entre un sol mont. Dins lo grope consonantic final, -t- es normalament mut. Per -s, dins un cas semblable, a mens de dètz km a l'èst, Borlens se pronóncia [bur'len]. Se vei donc pas perqué Bénédicte Boyrie-Fénié escriu Tremont; lo nom en grafia classica es Tremonts.

## Istòria

* Moudoulens (nom francés), atestat au sègle IX, aviá benlèu una importància que perdèt. Segon lo canonge Durengues, abans 1789, la glèisa Senta Quitèira de Moudoulens èra l'annèxa de Sent Pèir de Tremonts. I aviá 280 comuniants a la matritz e 130 a l'annèxa. Lo total es coërent ambe la populacion de l'ensemble en 1800, mai de 600 abitants.

## Administracion

Lista dels cònsols successius :
| Periòde | Periòde | Identitat | Etiqueta | Qualitat |
| junh de 1995 | 2026 | Marie-Thérèse Pouchou | PS | Presidenta de l'anciana Comunautat de comunas de Pena d'Agenés |
| ? | 1995 | Jean-Claude Goutouly | PS | |
| Totas las donadas son pas encara conegudas. |||||
* Abans la refòrma cantonala de 2014, aplicada en 2015, la comuna èra del canton de Pena d'Agenés; es adara del canton del País de Sèrras.

## Demografia

modificar « persona »  v · d · m 
Evolucion demografica Populacion comunala actuala (2013): 387, totala: 393 :
| 1793 | 1800 | 1806 | 1821 | 1831 | 1836 | 1841 | 1846 | 1851 |
| | 606 | 672 | 691 | 753 | 680 | 658 | 701 | 679 |
| 1856 | 1861 | 1866 | 1872 | 1876 | 1881 | 1886 | 1891 | 1896 |
| 648 | 604 | 570 | 540 | 470 | 487 | 481 | 435 | 444 |
| 1901 | 1906 | 1911 | 1921 | 1926 | 1931 | 1936 | 1946 | 1954 |
| 441 | 409 | 370 | 392 | 378 | 365 | 334 | 351 | 324 |
| 1962 | 1968 | 1975 | 1982 | 1990 | 1999 | 2006 | 2007 | 2008 |
| 302 | 291 | 244 | 256 | 339 | 340 | 359 | 362 | 364 374 |
| 2009 | 2010 |
| 367 376 | 377 386 |
| Fonts ||
| Base Cassini de l'EHESS - Nombre retengut a partir de 1962 : Populacion sens comptes dobles - Sit de l'INSEE Evolucion de la populacion 1962-2008 |||||||||
* en 1793, la comuna èra Puycalvary, Dousse, Tremons et Mondoulens (en francés). L'ensemble aviá 1037 abitants en 1793. Aprèp, i agèt doás comunas, Tremont qu'annexèt Moudoulens (nom francés), d'un costat, e Dòuça qu'annexèt Puègcalvari, de l'autre.
* En 2018 la populacion èra de 395 abitants e la densitat èra de 29,28 ab/km².

## Veire tanben

* Comunas d'Òut e Garona

## Nòtas

* 1 2 3 4 Bénédicte Boyrie-Fénié, Dictionnaire toponymique des communes, Lot-et-Garonne, ed. CAIRN e Institut Occitan, Pau, 2012, p. 286-287
* ↑ https://web.archive.org/web/20170602164253/http://www.locongres.org/oc/aplicacions/top-oc/topoc-recerca/
* ↑ https://www.geoportail.gouv.fr/carte?c=0.15,44.7836&z=0.0001122899999984639&l=GEOGRAPHICALGRIDSYSTEMS.CASSINI$GEOPORTAIL:OGC:WMTS(1)&permalink=yes
* ↑ Albert Dauzat, Charles Rostaing, Dictionnaire étymologique des Noms de Lieux en France, Librairie Guénégaud, reedicion 1984, p. 683, a Tramont-Émy
* ↑ https://www.sudouest.fr/2020/05/28/lot-et-garonne-les-premieres-installations-des-conseils-municipaux-du-territoire-7519471-3815.php
* ↑ http://cassini.ehess.fr/cassini/fr/html/fiche.php?select_resultat=28300
* Portau de Guiana